Številka: 10101-3/2021/2

Datum: 11. 8. 2021

**Odgovor na dopis sindikalnih central v zvezi z obuditvijo socialnega dialoga**

ZVEZA: Dopis sindikalnih central z dne 3. 6. 2021

Vlada Republike Slovenije (v nadaljnjem besedilu: Vlada RS) je kot ena izmed treh partnerjev Ekonomsko - socialnega sveta (v nadaljnjem besedilu: ESS) prejela dopis sindikalnih central v zvezi z obuditvijo socialnega dialoga.

Trenutna Vlada RS je vodenje države prevzela marca 2020, v času izrednih razmer, ki so vladale v svetu zaradi pandemije COVID-19, pri tem pa Republika Slovenija ni bila izjema. Ukrepi za ohranitev zdravja in življenj ljudi, pomoč gospodarstvu ter ohranjanje delovnih mest so morali biti hitri in učinkoviti in to so bila in so še glavna vodila Vlade RS.

Iz vašega dopisa bi se lahko domnevalo, da se ESS, ki je nedvomno pomembno posvetovalno telo Vlade RS, pripisuje pristojnosti, ki pripadajo izvršni in deloma tudi zakonodajni veji oblasti. V demokraciji in nasploh v družbi velja pravilo, da morajo biti pristojnosti in odgovornosti uravnotežene ter jasno (do)ločene, zato je odziv Vlade RS naslednji:

1. Vlada RS se strinja z zapisanim v vašem predlogu, da je socialni dialog pomembna demokratična pridobitev, zato se zavzema za njegovo ohranjanje in spoštovanje. Pomembno pa je tudi razumevanje in spoštovanje njegove vloge.

2. Za ponovno vzpostavitev delovanja ESS in njegovo vsebinsko delovanje, ki temelji na enakopravnosti vseh treh partnerjev v ESS, Vlada RS meni, da morajo vsi partnerji izpolnjevati v nadaljevanju navedene nujne predpostavke. Pomembno pa je, da je glavna pozornost posvečena vsebini obravnavanih zakonov v dobrobit državljanov Republike Slovenije.

3. Vlada RS je pripravljena tudi na morebitni podpis dogovora o načinu delovanja ESS s strani vseh treh partnerjev ESS, čeprav meni, da je vse zapisano že v obstoječih Pravilih o delovanju ESS. Morebitni nov dogovor ne bi smel narekovati dodatnih kompetenc nobenemu od treh partnerjev. Truditi se je treba za dosledno spoštovanje pravil ESS, tako v postopku usklajevanja pred sprejemom zakonodaje in drugih aktov na Vladi RS, kot pri zastopanju vsebin, ki so predmet socialnega dialoga v nadaljnjem procesu sprejemanja zakonodaje. Vse to seveda v skladu z razmerami v družbi, še posebej v času pretresov, kot je pandemija COVID-19. Vse tri strani morajo biti na pogajanjih prisotne s kompetentnimi predstavniki. Pooblaščeni predstavniki vseh treh partnerjev v ESS morajo na usklajevanjih imeti mandat za doseganje kompromisnih rešitev predlagane zakonodaje, ki bodo po uskladitvi na ESS vključene v končne predloge, ki se obravnavajo na seji Vlade RS. Pri tem je treba imeti razumevanje vseh treh partnerjev, da v primeru, ko predlagani kompromisi za eno od strani v ESS niso sprejemljivi, kompromisa ne zahtevajo za vsako ceno. Vlada RS pričakuje, da se bodo po posebnem protokolu, sklenjenem v letu 2020, ki predvideva skrajšan postopek usklajevanja, dejansko usklajevali izključno interventni zakoni, ki so povezani z epidemijo COVID-19.

4. Glede predloga o obravnavi predlogov zakonov, ki so že v postopku sprejemanja v Državnem zboru, Vlada RS predlaga, da se lahko nadaljuje razprava o posameznih predpisih, vendar se zaradi tega ne sme podaljševati postopek njihovega sprejemanja v Državnem zboru. Paket zakonov s področja pristojnosti Ministrstva za delo, družino, socialne zadeve in enake možnosti (socialni in družinski prejemki, urejanje pravic iz javnih sredstev in trg dela) je že bil predstavljen na strokovnem odboru, opravi se še razprava na seji ESS.

Odstop sindikatov od socialnega dialoga po mnenju Vlade RS predstavlja izpuščeno priložnost, da bi skozi socialni dialog predloge zakonov bolje proučili in predlagali izboljšave le teh. Navsezadnje je skupni cilj vseh treh partnerjev ESS, pa tudi dolžnost ter odgovornost do tistih, ki so nas imenovali, zagovarjanje njihovih interesov na ESS. Potruditi se je treba, da se v dialogu na ESS, ki je posvetovalni organ, poiščejo optimalne in sprejemljive rešitve za državljanke in državljane Republike Slovenije. Vlada RS pa hkrati pričakuje, da se socialna partnerja zavedata odgovornosti Vlade RS, ki odgovarja za sprejete zakone in posledice, ki jih izvajanje le teh prinaša.

Vlada RS se zahvaljuje obema socialnima partnerjema za sodelovanje pri opravljenem delu v preteklem letu in pol, ko smo v izjemno zahtevnih razmerah skupaj uspeli zavarovati državljanke in državljane pred nepoznanim virusom, ohraniti skoraj 300.000 delovnih mest, uspeli obdržati družbeno povezanost in ravnovesje ter ustvariti razmere za uspešno okrevanje, ki smo mu trenutno priča – stopnja brezposelnosti je med najnižjimi v EU, napovedi o rasti BDP med najuspešnejšimi. Že samo ta dva parametra potrjujeta veliko učinkovitost vseh vladnih ukrepov, ki so bili sprejeti do sedaj. Vlada RS vas vabi, da na teh temeljih skupaj, v okviru ESS, tlakujemo pot v prihodnost.

Mag. Petra Aleksandra Marolt Vajda

namestnica vršilke dolžnosti generalnega sekretarja